Դավիթ Իշխանյան

**Դավիթ Ռուբենի Իշխանյան** (), հայ պետական, քաղաքական և կուսակցական գործիչ, Արցախի Ազգային Ժողովի նախագահ (2023 թվականի օգոստոսի 7-ից), Արցախի Գերագույն Խորհրդի 1-ին գումարման (1991-1995) և Արցախի Հանրապետության Ազգային ժողովի 6-րդ (2015-2020) և 7-րդ գումարման պատգամավոր (2020-2023)։ ՀՅԴ Բյուրոյի անդամ, Արցախյան ազատամարտի մասնակից։

2023 թվականի հոկտեմբերի 3-ին Ադրբեջանը Արցախի տարածքից առևանգել է Դավիթ Իշխանյանին, և այդ պահից նա գերու կարգավիճակով պահվում է Բաքվում։

## Կենսագրություն
Ծնվել է 1968 թվականի դեկտեմբերի 27-ին ԼՂԻՄ-ի Մարտունու շրջանի Աշան գյուղում։ 1975-1985 թվականներին սովորել է Աշանի միջնակարգ դպրոցում։ 1985-1992 թվականներին սովորել և ավարտել է Ստեփանակերտի մանկավարժական ինստիտուտի պատմության ֆակուլտետը՝ «Պատմություն և իրավագիտություն» մասնագիտությամբ։

## Գործունեություն
1987-1989 թվականներին ծառայել է ԽՍՀՄ զինված ուժերում։ Եղել է Արցախյան ազատագրական պայքարի և կամավորական շարժման ակտիվ մասնակից։ 1989 թվականին անդամագրվել է Հայ Յեղափոխական Դաշնակցություն կուսակցությանը։ 1989-1991 թվականներին եղել է ուսանողական ջոկատի գործուն անդամ։ 1991-1995 թվականներին եղել է Արցախի Հանրապետության Գերագույն խորհրդի 1-ին գումարման պատգամավոր՝ Մարտունու շրջանի Բերդաշենի №62 ընտրատարածքից։ 1992-1995 թվականներին ծառայության է անցել Արցախի պաշտպանության բանակում, եղել Մարտունու շրջանի 28-րդ գումարտակի հրամանատար։ 1995-2000 թվականներին եղել է Աշանի միջնակարգ դպրոցի տնօրեն, իսկ 2000-2005 թվականներին՝ Աշան համայնքի ղեկավար։ 2007-2021 թվականներին ՀՅԴ Արցախի Կենտրոնական կոմիտեի ներկայացուցիչն է եղել։ 2015 թվականի մայիսի 3-ի խորհրդարանական ընտրություններում №8 ընտրատարածքից մեծամասնական ընտրակարգով ընտրվել է Արցախի Հանրապետության Ազգային ժողովի 6-րդ գումարման պատգամավոր։ 2015 թվականի մայիսից մինչև 2017 թվականի մարտ եղել է Արցախի Հանրապետության Ազգային ժողովի «Դաշնակցություն» խմբակցության ղեկավար։ 2015-2020 թվականներին եղել է Ազգային ժողովի ֆինանսաբյուջետային տնտեսական կառավարման հարցերի մշտական հանձնաժողովի անդամ։ 2020 թվականի մարտի 31-ի խորհրդարանական ընտրություններում «Հայ Հեղափոխական Դաշնակցություն» կուսակցության համամասնական ցուցակով ընտրվել է Արցախի Հանրապետության Ազգային ժողովի 7-րդ գումարման պատգամավոր։ 2022 թվականի մարտին ընտրվել է ՀՅԴ Բյուրոյի անդամ։

2020 թվականին եղել է Արցախի նախագահի թեկնածու

2023 թվականի օգոստոսի 7-ին ձայների 22 կողմ և 9 դեմ հարաբերակցությամբ, փակ-գաղտնի քվեարկությամբ ընտրվել է Արցախի Ազգային Ժողովի նախագահ։

2023 թվականի հոկտեմբերի 3-ին, Արցախի նախկին նախագահներ՝ Արկադի Ղուկասյանի, Բակո Սահակյանի, Արայիկ Հարությունյանի հետ ձերբակալվել է Ադրբեջանի պետական անվտանգության ծառայության կողմից և տեղափոխվել Բաքու։

Ամուսնացած է, ունի 3 զավակ։

## Պարգևներ
* «Մարտական Խաչ» 1-ին աստիճանի շքանշան 
* «Մխիթար Գոշ» մեդալ։

## Ծանոթագրություններ

Կատեգորիա:«Մարտական խաչ» 1-ին աստիճանի շքանշանի ասպետներ
Կատեգորիա:Արցախի Ազգային ժողովի նախագահներ
Կատեգորիա:Արցախի Հանրապետության Ազգային ժողովի 6-րդ գումարման պատգամավորներ
Կատեգորիա:Արցախի Հանրապետության Ազգային ժողովի 7-րդ գումարման պատգամավորներ
Կատեգորիա:Արցախի Հանրապետության Գերագույն խորհդրի 1-ին գումարման պատգամավորներ
Կատեգորիա:Հայ կուսակցական գործիչներ
Կատեգորիա:Հայ պետական գործիչներ
Կատեգորիա:Հայ ռազմագերիներ
Կատեգորիա:Հայ քաղաքական գործիչներ
Կատեգորիա:Մխիթար Գոշի մեդալակիրներ